Ongeluk by Paarl eis 2 leraars se lewe | Netwerk24
Ongeluk by Paarl eis 2 leraars se lewe
Deur Maygene de Wee 15 Junie 2021 18:45
Die gemeentes van die African Methodist Episcopal Kerk (AME) in die Wes-Kaap is in rou gedompel nadat 'n motorongeluk Maandag by die Hugenote-tonnel buite die Paarl die lewe van twee van sy geliefde leraars geëis het.
Die ongeluk het omstreeks 17:30 plaasgevind.
Eerw. Mark Pietersen Foto: Facebook
Eerw. Mark Pietersen (51) het op die toneel gesterf. 'n Tweede leraar, eerw. Johan Philips, het Dinsdag in 'n hospitaal aan sy beserings gesterf.
Nog drie predikante – eerwaardes Zuko Madikane, Carlos Gimenez en Simon Krotz – is ernstig beseer in die ongeluk. Een van die leraars is Dinsdagmiddag van die Worcester-hospitaal na die Tygerberg-hospitaal in Kaapstad oorgeplaas. Die ander twee word nog in Worcester behandel.
Die predikante was volgens inligting op pad na 'n leraarsvergadering. Die ongeluk het buite die Hugenote-tonnel in die rigting van Kaapstad gebeur.
Kapt. Frederick van Wyk, polisiewoordvoerder, sê dat een van die insittendes van 'n Toyota Avanza op die toneel dood is. "Vier ander insittendes is ernstig beseer."
Volgens hom het die bestuurder van die tweede voertuig, 'n klein Iveco-vragmotor, 'n U-draai gemaak en voor die Avanza ingeswaai. Van Wyk sê klagte van strafbare manslag word ondersoek.
Eerw. Carlos Gimenez Foto: Facebook
Pietersen was tot met sy dood die AME-kerk op Touwsrivier se predikant. Hy was voor dit in Stellenbosch.
Gimenez is van die Ashton-kerk en Madikane van George.
'n Kollega van die leraars wat vir Phillips geken het, het hom as 'n mense-mens beskryf. Volgens die leraar was Philips veral by jeugbediening betrokke. Die predikant het Philips as 'n medelydende mens beskryf.
Philips was, voordat hy voltyds tot die bediening toegetree het, 'n bewaarder, en hy het ook daar die Woord verkondig.
Die leraar het gevra om anoniem te bly en het verdere navrae verwys na eerw. Joey Volmink, 'n hoogleraar en die geestelike leier van die Montagu-kring, waaronder die vyf predikante val.
Volmink wou nie kommentaar lewer nie en het gesê dat hy ook die families nie toestemming het om met die media te praat nie.
Pietersen se familie wou nie met die media praat nie. Op sosiale media het huldeblyke vir die predikante ingestroom.
Eerw. Zuko Madikane Foto: Facebook
Eerw. Simon Krotz Foto: Facebook
Vyf leraars van verskillende gemeentes van die AME Kerk in die Wes-Kaap was Maandag in 'n ernstige motorongeluk buite die Paarl betrokke. Eerw. Mark Pietersen het op die toneel gesterf. Eerw. Johan Philips het Dinsdag aan sy beserings gesterf.